b'\n_START_ARTICLE_\nLouis Desaix\n_START_PARAGRAPH_\nLouis Charles Antoine Desaix de Veygoux (17. elokuuta 1768 l\xc3\xa4hell\xc3\xa4 Riomia, Ranska \xe2\x80\x93 14. kes\xc3\xa4kuuta 1800 Marengo, Italia) oli ranskalainen kenraali, joka toimi komentajana Ranskan vallankumoussodissa.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nDesaix syntyi aatelisen tilanherran poikana, ja k\xc3\xa4ytti nuorempana perheens\xc3\xa4 l\xc3\xa4\xc3\xa4nitykseen viitannutta lis\xc3\xa4nime\xc3\xa4 de Veygoux. Desaix l\xc3\xa4hetettiin sotilaskouluun vain kahdeksanvuotiaana, ja h\xc3\xa4n valmistui upseeriksi vuonna 1783. Vallankumouksen puhjetessa vuonna 1789 h\xc3\xa4n oli aliluutnantti. Muu suku pakeni maasta vuonna 1791. Ensimm\xc3\xa4isen vallankumoussodan puhjettua kev\xc3\xa4\xc3\xa4ll\xc3\xa4 1792 Desaix\xe2\x80\x99sta tuli jalkav\xc3\xa4kirykmentin kapteeni Reinin-armeijassa ja kenraali Victor de Broglien adjutantti. H\xc3\xa4n j\xc3\xa4i elokuussa 1792 hetkellisesti vihollisen sotavangiksi, ja palattuaan Ranskan puolelle h\xc3\xa4net vangittiin siell\xc3\xa4kin, mutta vapautettiin jo lokakuun lopussa. T\xc3\xa4m\xc3\xa4n j\xc3\xa4lkeen h\xc3\xa4n yleni nopeasti Reinin-armeijan komissaarien tuella, vaikka vallankumoushallitus Pariisissa vastusti sit\xc3\xa4 h\xc3\xa4nen sukunsa emigraation vuoksi. Desaix ylennettiin elokuussa 1793 prikaatinkenraaliksi ja lokakuussa divisioonankenraaliksi, ja vuoden lopussa h\xc3\xa4nest\xc3\xa4 tuli Reinin-armeijan oikean siiven komentaja._NEWLINE_Desaix kunnostautui vuosien 1793\xe2\x80\x931795 torjuntataisteluissa Reinin rintamalla. Lokakuussa 1795 h\xc3\xa4n osallistui divisioonankomentajana Mannheimin piiritykseen. Vuonna 1796 h\xc3\xa4n oli hetken aikaa Reinin ja Mosellen armeijan tilap\xc3\xa4isen\xc3\xa4 komentajana, ja sen j\xc3\xa4lkeen saman armeijan keskimm\xc3\xa4isen siiven komentajana kenraali Jean-Victor Moreaun johtamassa kes\xc3\xa4n 1796 offensiivissa. Hy\xc3\xb6kk\xc3\xa4yksen k\xc3\xa4rken\xc3\xa4 toimineet Desaix\xe2\x80\x99n joukot ylittiv\xc3\xa4t ensimm\xc3\xa4isin\xc3\xa4 Reinin 24. kes\xc3\xa4kuuta 1796. H\xc3\xa4n osallistui elokuussa voitokkaiseen Neresheimin taisteluun, l\xc3\xb6i syyskuun alussa it\xc3\xa4valtalaiset Geisenfeldiss\xc3\xa4, osallistui Moreaun armeijan per\xc3\xa4\xc3\xa4ntymistaisteluihin ja j\xc3\xa4i lopuksi puolustamaan Kehli\xc3\xa4 kahden kuukauden ajaksi. Kev\xc3\xa4\xc3\xa4ll\xc3\xa4 1797 Desaix oli j\xc3\xa4lleen keskisiiven komentajana kenraali Laurent de Gouvion Saint-Cyrin johtamassa uudessa hy\xc3\xb6kk\xc3\xa4yksess\xc3\xa4, mutta t\xc3\xa4ll\xc3\xa4 kertaa h\xc3\xa4n haavoittui ylitt\xc3\xa4ess\xc3\xa4\xc3\xa4n Reini\xc3\xa4 20. huhtikuuta Diersheimissa ja joutui j\xc3\xa4\xc3\xa4m\xc3\xa4\xc3\xa4n pois._NEWLINE_Vuoden 1797 j\xc3\xa4lkipuoliskon Desaix vietti Italiassa seuraten kenraali Napoleon Bonaparten sotaretke\xc3\xa4. Napoleonin vuoden 1798 Egyptin-sotaretkell\xc3\xa4 Desaix osallistui muun muassa Maltan valtaukseen ja voitokkaaseen Pyramidien taisteluun. Napoleon nimitti h\xc3\xa4net Kairon provinssin komentajaksi, mink\xc3\xa4 j\xc3\xa4lkeen h\xc3\xa4n eteni yl\xc3\xb6s Niili\xc3\xa4 ja valtasi v\xc3\xa4hitellen koko Yl\xc3\xa4-Egyptin pakottaen huhtikuuhun 1799 menness\xc3\xa4 mamelukkikomentaja Murad Beyn joukot per\xc3\xa4\xc3\xa4ntym\xc3\xa4\xc3\xa4n maasta. Desaix teki parannuksia alueen hallintoon ja egyptil\xc3\xa4iset antoivat h\xc3\xa4nelle lempinimen \xe2\x80\x9doikeudenmukainen sulttaani\xe2\x80\x9d. Napoleonin palatessa Eurooppaan Desaix\xe2\x80\x99n armeija j\xc3\xa4i jumiin Egyptiin. Taatakseen joukkojen kotiinp\xc3\xa4\xc3\xa4syn Desaix allekirjoitti tammikuussa 1800 englantilaisen amiraali Sidney Smithin suosituksesta ranskalaisille sanellun ep\xc3\xa4edullisen El Arishin konvention. Napoleonin kutsuttua Desaix\xe2\x80\x99n palaamaan h\xc3\xa4n j\xc3\xa4tti maaliskuussa 1800 joukkonsa kenraali Jean-Baptiste Kl\xc3\xa9berille ja nousi laivaan. Britit kaappasivat aluksen merell\xc3\xa4 ja veiv\xc3\xa4t Desaix\xe2\x80\x99n vankina Livornoon, jossa h\xc3\xa4net huhtikuussa 1800 vapautettiin._NEWLINE_Desaix saapui 11. kes\xc3\xa4kuuta 1800 Napoleonin luo t\xc3\xa4m\xc3\xa4n ollessa matkalla vapauttamaan Genovaa it\xc3\xa4valtalaisten piirityksest\xc3\xa4. Napoleon antoi Desaix\xe2\x80\x99n komentoon kaksi divisioonaa ja l\xc3\xa4hetti h\xc3\xa4net 13. kes\xc3\xa4kuuta etel\xc3\xa4\xc3\xa4n kohti Genovaa, mutta tulviva joki hidasti Desaix\xe2\x80\x99ta niin, ett\xc3\xa4 h\xc3\xa4n ehti viel\xc3\xa4 seuraavana p\xc3\xa4iv\xc3\xa4n\xc3\xa4 palaamaan Napoleonin avuksi t\xc3\xa4m\xc3\xa4n kohdattua toisen vihollisarmeijan. Desaix\xe2\x80\x99n saapuminen ja h\xc3\xa4nen johtamansa vastahy\xc3\xb6kk\xc3\xa4ys k\xc3\xa4\xc3\xa4nsiv\xc3\xa4t Marengon taistelun 14. kes\xc3\xa4kuuta ranskalaisten voitoksi, mutta h\xc3\xa4n kaatui itse taistelussa saatuaan luodin syd\xc3\xa4meens\xc3\xa4. T\xc3\xa4m\xc3\xa4 tapahtui sattumalta samana p\xc3\xa4iv\xc3\xa4n\xc3\xa4, kun kenraali Kl\xc3\xa9ber murhattiin Egyptiss\xc3\xa4. Desaix haudattiin Sankt Bernhardin solan luostariin._NEWLINE_Desaix\xe2\x80\x99n nimi on kaiverrettu Pariisin Riemukaareen. H\xc3\xa4nen vuoden 1797 Italian-sotaretkell\xc3\xa4 kirjoittamansa, Napoleonia ihannoiva p\xc3\xa4iv\xc3\xa4kirja julkaistiin vuonna 1907.'